Junie | 2006 | Die Pienk Zuit
Junie 30, 2006
Ek het hierdie video nou die dag op Die Burger se webwerf raakgeloop. Ek kry dit nie meer op hulle werf nie (die nuwe webwerf is nie baie gebruikersvriendelik nie, hulle beter dit vinnig regmaak of hulle gaan lesers verloor). So dis is 'n kopie. Dis jammer die kwaliteit is so swak, maar mens kan darem sien en hoor dat daar eintlik niks gebeur het vir so 'n groot bohaai nie.
'n Anachronisme as ek al ooit een gesien het. Hierdie ou is die tipe wat mens vinnig moeg maak op 'n trip in Europa. Moeg daarvan om uitgebuit te word, moeg daarvan om gepes te word vir geld. As hy gesien het dat ek hom afneem sou daar 'n woordewisseling ontstaan het wat net sou eindig deur vir hom geld te gee.
Een uit my argiewe. jammer die fokus is so swak.
Junie 28, 2006
As jy 'n diep genoeg gat grawe.
Rondloper vra op sy blog waar die verste punt op die aarde van Suid-Afrika is. Die punt die verste van 'n sekerre plek op aarde word daardie plek se antipode genoem. Volgends die onderstaande kaart is dit 'n net noord van Hawaii in die Stille Oseaan vir Suid-Afrika. Die kaart is eintlik 2 kaarte, een in swart, nog een in rooi. Die rooie is 'n omgekeerde spieëlbeeld van die swarte, so deur van swart na rooi, of andersom, te gaan kan jy die antipode van enige plek kry. Dis interessant om te sien dat meeste van die aarde se landmassa se antipode erens in die see is. Argenteine en Chillene sal egter in China uitkom as hulle lank genoeg grawe, en van Botswana kan jy tot in Hawaii grawe.
As jy nie mooi die kaart verstaan nie, ek het dit hier gesteel, gaan kyk daar vir 'n verduideliking.
Rondloper sê hy het vir Stepehen Hawking hoor sê hy dink niemand gaan ooit terug in tyd kan reis nie, anders sou ons al tydreisigers van die toekoms af gesien het. Wat sal jy dink as iemand jou meedeel hy kom eintlik uit die jaar 2036? Jy sal dink: "Ja broer, jy moet maar saam met Jacob Zuma 'n sielkundige gaan sien." So wat as ons al tydreisigers gesien het, maar niemand wou hulle glo nie? John Titor het in 2000 op die internet begin vertel dat hy uit 2036 kom en terug gestuur is om 'n oplossing te probeer kry vir die ekwivalent van hulle tyd se Y2K probleem. Daar is heelwat mense wat glo dat hy die waarheid gepraat het, so dalk is tydreise wel moontlik, al is dit eers in 2036.
Junie 26, 2006
Ek het die naweek John Steinbeck se Grapes of Wrath klaar gelees, en ek het dit nogal geniet. Dit was vir my 'n baie interessante blik op Amerika in die Groot Depressie. Dit het my laat dink aan hoe die Afrikaners saamgestaan het in daardie tyd, in so 'n mate dat hulle aan bewind gekom het en apartheid begin het. Dit kon so maklik anders gewees het as hulle nie ten koste van ander saam gestaan het nie, maar eerder ten bate van die hele Suid-Afrika. Ek wonder soms hoe die toekoms verander sou kon word as mens een gebeurtenis kon stop (dis seker hoekom Back to the Future een van my gunsteling flieks van alle tye is). Sê nou maar iemand kon teruggaan en vir Jan Smuts gehelp het om die verkiesing in 1948 te wen, hoe sou S.A. dan gelyk het in 2006? Wat as die Fagan Komissie se standpunt gewen het en die Sauer Komissie verloor het? Sou apartheid ooit begin het? Sou ware demokrasie vroeër as 1994 gekom het?
Of wat as iemand net vir Allan Donald kon gesê het om te hardloop as Klusener roep? Sou Hansie Cronje dan nou nog geleef het?
Peulnael – 'n Woord wat gebruik word om te beskryf dat mens baie ge-eet het. bv "Die skaaprib was so lekker dat ek myself peulnael ge-eet het daaraan." Voor mense begin opgewonde raak oor presies wie die woord eerste uitgedink of gebruik het, dit was nie ek nie. Ek het dit gehoor by iemand wat as Vaalhoek bekend staan op Williston se golf-en-jag-naweek.